Mila saupami nagari samangke karsa damêl pranatan, dipun awiti guru-guru ingkang mulang ing pamulangan lan guru-guru ngaji ing langgar-langgar utawi sanèsipun botên kenging mulang yèn dèrèng kapriksa kasarasaning badanipun dening dhoktêr. Manawi pinanggih guru-guru wau gadhah sêsakit t.b.c. lajêng dipun awisi mulang, awit guru ingkang sakit makatên mulang wicantên ing sacakêtipun murid gampil sangêt anggènipun nularakên sêsakitipun dhatêng muridipun.